**DREPT LA REPLICĂ**

Ministerul Mediului, Apelor și Pădurilor emite prezentul *drept la replică* față de articolul [CIRCULARĂ LA GUVERN: PROTEJAȚI PĂDURILE, DAR NU CALCULAȚI PAGUBELE!](http://www.riseproject.ro/circulara-la-guvern-protejati-padurile-dar-nu-calculati-pagubele/) publicat joi, 04 august 2016, de portalul riseproject.ro.

Materialul în discuție menționează că Ministerul ar fi transmis celor 9 Gărzi Forestiere din subordine o ”circulară” prin care ”le ordonă” acestora să nu mai evalueze prejudiciile rezultate din tăierile ilegale de păduri. În continuare, articolul invocă surse anonime care comentează presupusul ordin venit de la Minister, susținând că acest demers afectează activitatea Gărzilor Forestiere în mod negativ.

”Circulara” la care face referire semnatarul articolului este, de fapt, Procedura Operațională privind modul de efectuare a controalelor de către Garda Forestieră. Aceasta reprezintă un set de reguli care are obiectivul de a pune ordine în felul în care își fac treaba inspectorii silvici.

Până acum, cele 9 Gărzi Forestiere acționau individual, dând interpretări uneori diferite prevederilor legale și fără să existe o coerență la nivel național. În urma analizei activității acestor instituții, s-a constatat că una din cauzele majore ale lipsei de eficacitate este timpul pe care personalul gărzilor forestiere l-a dedicat pentru activitatea de evaluare a prejudiciilor, în situațiile în care aceste prejudicii au făcut obiectul unor dosare aflate în cercetare / urmărire penală.

Cu alte cuvinte, dacă cineva reclama la Poliție sau la Parchet o presupusă tăiere ilegală de arbori, organele de anchetă erau nevoite să cheme specialiști silvici pentru a evalua pagubele, întrucât doar specialiștii silvici au competență legală de a evalua pagube sau prejudicii produse prin tăieri ilegale. Ca urmare, se apela la inspectorii Gărzii Forestiere, care măsurau cu centimetrul, numărau și marcau fiecare cioată. Această activitate consuma între 60% și 70% din timpul de lucru al inspectorilor silvici, la nivel național.

Însă numărul Inspectorilor silvici din Gărzile Forestiere este extrem de redus. Vorbim despre 350 de funcționari publici, care trebuie să realizeze controlul, în calitate de autoritate de stat, pe 6,55 milioane hectare de fond forestier, ceea ce înseamnă că revin peste 18.700 hectare per persoană.

Subliniem că, în accepțiunea Ministerului Mediului, rolul inspectorilor Gărzii Forestiere nu este să numere cioate! Ei trebuie să se constituie într-un corp de elită, care să impună respectarea legii de către toți administratorii de pădure și toți operatorii economici din sectorul silvic. Sigur, inspectorii pot derula în continuare activități de evaluare a pagubelor, deoarece nici legea, nici procedura (”circulara”) nu le interzice acest lucru. În schimb, această procedură instituie o modalitate de eficientizare a actului de control în scopul prevenirii și combaterii tuturor faptelor ilegale care pot afecta integritatea pădurilor. Munca de rutină care constă în măsurarea cioatelor provenite din tăieri ilegale poate fi făcută și de alți specialiști silvici, personalul de control de la Gărzi nu trebuie să aibă această activitate pe lista de activități prioritare. Blocarea personalului de control al Gărzilor Forestiere într-o activitate de rutină, determină diminuarea timpului pe care acest personal ar trebui să-l aloce activității specifice de control. Numărul personalului silvic din cadrul ocoalelor silvice de stat, de regim (private) sau al direcțiilor silvice, care au dreptul de a evalua pagube/prejudicii, este de cca. 8.000 la nivel național și se poate apela la fel de bine la această resursă de personal, pentru activități de măsurare și numărare a cioatelor.

Activitatea de control a inspectorilor este una foarte complexă, fiind impusă de sistemul normativ care reglementează gestionarea pădurilor și activitatea operatorilor economici care exploatează și prelucrează resursele forestiere.

În concluzie, procedura degrevează inspectorii de activitățile de rutină, pentru ca aceștia să se poată concentra asupra combaterii tăierilor ilegale și al altor fapte în afara legii care sunt săvârșite în păduri. Procedura permite, în continuare, inspectorilor silvici, să deruleze activități de evaluare a pagubelor, însă spune foarte clar că nu acesta este obiectivul pentru care au fost Constituite Gărzile Forestiere și stabilește că această activitate poate fi derulată de oricare dintre cei 8000 de specialiști silvici din toată țara.

Nu negăm că vor exista, în continuare, angajați ai Gărzilor Forestiere care, pentru un salariu de 7.000 de lei pe lună, vor prefera să măsoare și să numere cioate în loc să deruleze activități de control, însă această atitudine nu este acceptabilă.

Ne exprimăm speranța că portalul riseproject.ro va publica acest *drept la replică*, în aceleași condiții în care a publicat articolul sus-menționat.

DIRECȚIA DE COMUNICARE, TRANSPARENȚĂ ȘI IT